A Szegedi Tudományegyetem Gazdasági és Műszaki Főigazgatósága 2017 januárjában indított egy közbeszerzést, méghozzá egy iPhone 6S Gold 64GB-os, kártyafüggetlen mobiltelefonra.

A közbeszerzésről és a mögötte húzódó történetről az Átlátszó Oktatás ír, a felhívásban pedig külön kiemelik, hogy:

Kérjük, hogy csak a kiírásban meghatározott aranyszínű készülékre szíveskedjen ajánlatot tenni, mert ettől eltérő színű termékre benyújtott ajánlatot nem fogadunk el!

A lap ezért írt az egyetem sajtóosztályának, mire föl a színbeli kikötés. Szerintük szín és az ár között nincsen semmiféle kapcsolat, valahol mégis fennáll egy olcsóbb ajánlat lehetősége, csak éppen az a telefon mondjuk fekete, nem arany.

A közbeszerzést végül az Astrum 2000 Kft. ajánlata nyerte, 158 900 Ft + ÁFA áron. A lap megjegyzi, a készülék így majdnem fillérre pontosan annyiba került az adófizetőknek, mint a vonatkozó kormányrendelet alapján meghatározott kisértékű tárgyi eszközök beszerzésére vonatkozó kétszázezres határ.

Szerették volna azt is megtudni, hogy:

kinek a számára és milyen céllal vásárolták a készüléket, amennyiben szolgálati célt szolgál a készülék, miért pont ezt a magas árkategóriájú modellt választották, illetve miért ragaszkodtak az arany színhez?

A válasz szerint:

Egyetemi felsővezető számára vásároltuk, munkája ellátásához. Feladatai ellátásához szükség van azokra a funkciókra, amelyeket csak egy ilyen kategóriájú készülék nyújt. A készülék színe nincs kihatással az árra.

Később kiderült az is, hogy a „szín csupán a leendő felhasználó preferenciája volt, […] Ami viszont a funkcionalitást illeti, a felsővezető munkájának ellátásához szükség volt az iOS rendszerű kompatibilitáshoz.”

A telefont egyébként Prof. Dr. Nagy Katalin, nemzetközi ügyekért felelős rektorhelyettes számára vásárolták.